CELEX: 32018D2013
Language: lt
Date: 2018-12-14 00:00:00
Title: 2018 m. gruodžio 14 d. Komisijos įgyvendinimo sprendimas (ES) 2018/2013, kuriuo nustatoma, kad 1,7,7-trimetil-3-(fenilmetilen)biciklo[2.2.1]heptan-2-onas (3-benzilidenkamparas) yra labai didelį susirūpinimą kelianti cheminė medžiaga pagal Europos Parlamento ir Tarybos reglamento (EB) Nr. 1907/2006 57 straipsnio f punktą (Tekstas svarbus EEE.)

18.12.2018   
               
               
                  LT
               
               
                  Europos Sąjungos oficialusis leidinys
               
               
                  L 322/53
               
            
         KOMISIJOS ĮGYVENDINIMO SPRENDIMAS (ES) 2018/2013
         2018 m. gruodžio 14 d.
         kuriuo nustatoma, kad 1,7,7-trimetil-3-(fenilmetilen)biciklo[2.2.1]heptan-2-onas (3-benzilidenkamparas) yra labai didelį susirūpinimą kelianti cheminė medžiaga pagal Europos Parlamento ir Tarybos reglamento (EB) Nr. 1907/2006 57 straipsnio f punktą
         (Tekstas autentiškas tik anglų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 59 straipsnio 9 dalį,
         kadangi:
         
                     (1)
                  
                  
                     2016 m. vasario 25 d. Vokietija pagal Reglamento (EB) Nr. 1907/2006 59 straipsnio 3 dalį Europos cheminių medžiagų agentūrai (toliau – Agentūra) pateikė dokumentaciją, parengtą pagal to reglamento XV priedą (toliau – XV priedo dokumentacija), siekdama, kad būtų nustatyta, jog 1,7,7-trimetil-3-(fenilmetilen)biciklo[2.2.1]heptan-2-onas (3-benzilidenkamparas) (EB Nr. 239–139–9, CAS Nr. 15087–24–8) yra labai didelį susirūpinimą kelianti cheminė medžiaga pagal to reglamento 57 straipsnio f punktą dėl jos endokrininės sistemos ardomųjų savybių, kurios, kaip įrodyta moksliniais tyrimais, gali padaryti didelį poveikį aplinkai, keliantį lygiavertį susirūpinimą, kaip ir Reglamento (EB) Nr. 1907/2006 57 straipsnio a–e punktuose išvardytų kitų cheminių medžiagų poveikis;
                  
               
                     (2)
                  
                  
                     2016 m. birželio 8 d. Agentūros valstybių narių komitetas (toliau – VNK) priėmė nuomonę (2) dėl XV priedo dokumentacijos. Nors dauguma VNK narių manė, jog reikėtų nustatyti, kad 3-benzilidenkamparas yra labai didelį susirūpinimą kelianti cheminė medžiaga pagal Reglamento (EB) Nr. 1907/2006 57 straipsnio f punktą, VNK nepavyko vieningai susitarti. Trys nariai susilaikė, o dviejų narių nuomone, nepakanka mokslinių įrodymų, kad ta medžiaga gali padaryti didelį poveikį aplinkai, keliantį lygiavertį susirūpinimą, kaip ir Reglamento (EB) Nr. 1907/2006 57 straipsnio a–e punktuose išvardytų kitų cheminių medžiagų poveikis. Minėtieji du nariai suabejojo dėl pagrindinio mokslinio tyrimo patikimumo ir pareiškė, kad nėra pakankamai mokslinių įrodymų, jog 3-benzilidenkamparas kelia lygiavertį susirūpinimą;
                  
               
                     (3)
                  
                  
                     2016 m. birželio 22 d. Agentūra, vadovaudamasi Reglamento (EB) Nr. 1907/2006 59 straipsnio 9 dalimi, VNK nuomonę perdavė Komisijai, kad ji priimtų sprendimą dėl 3-benzilidenkamparo identifikavimo remiantis to reglamento 57 straipsnio f punktu;
                  
               
                     (4)
                  
                  
                     Komisija pažymi, kad, atsižvelgiant į VNK daugumos nuomonę, iš XV priedo dokumentacijoje pateiktų ir aptartų duomenų, įskaitant VNK narių mažumos nuomonėje nurodytą pagrindinį mokslinį tyrimą, matyti, kad 3-benzilidenkamparas keičia endokrininės sistemos funkciją, vadinasi jis pasižymi veikimo per endokrininę sistemą būdu. Komisija taip pat pažymi, kad mažumos nuomonėje sutinkama, kad esama aiškių požymių, jog 3-benzilidenkamparas sąveikauja su žuvų endokrinine sistema. Be to, pagrindinis tyrimas rodo, kad daromas didelis ir negrįžtamas poveikis žuvų vislumui – pastarasis labai svarbus laukinių gyvūnų populiacijoms, o iš turimų įrodymų matyti, kad neigiamas poveikis daromas dėl veikimo per endokrininę sistemą būdo. Taigi, Komisija mano, kad, atsižvelgiant į VNK daugumos nuomonę, 3-benzilidenkamparas atitinka Pasaulio sveikatos organizacijos tarptautinės cheminės saugos programos (WHO/IPCS) (3) endokrininę sistemą ardančios medžiagos apibrėžtį;
                  
               
                     (5)
                  
                  
                     Komisija atkreipia dėmesį į tai, kad neigiamo poveikio lygis yra panašus į kitų medžiagų, kurios, kaip nustatyta, yra labai didelį susirūpinimą keliančios medžiagos pagal Reglamento (EB) Nr. 1907/2006 57 straipsnio f punktą dėl jų endokrininės sistemos ardomųjų savybių, galinčių padaryti didelį poveikį aplinkai, ir kad 3-benzilidenkamparas daro negrįžtamą ir ilgalaikį poveikį laukinių gyvūnų populiacijoms. Komisija mano, kad neigiamas poveikis kelia lygiavertį susirūpinimą, kaip ir Reglamento (EB) Nr. 1907/2006 57 straipsnio a–e punktuose nurodytų medžiagų poveikis. Susirūpinimą dar labiau sustiprina pagrindiniame tyrime nustatytas neigiamas poveikis žuvų vislumui esant mažai koncentracijai;
                  
               
                     (6)
                  
                  
                     turėtų būti nustatyta, kad 3-benzilidenkamparas dėl jo endokrininės sistemos ardomųjų savybių, galinčių daryti didelį poveikį aplinkai, yra labai didelį susirūpinimą kelianti cheminė medžiaga pagal Reglamento (EB) Nr. 1907/2006 57 straipsnio f punktą;
                  
               
                     (7)
                  
                  
                     šiame sprendime nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   1,7,7-trimetil-3-(fenilmetilen)biciklo[2.2.1]heptan-2-onas (3-benzilidenkamparas) (EB Nr. 239–139–9, CAS Nr. 15087–24–8) dėl jo endokrininės sistemos ardomųjų savybių, galinčių daryti didelį poveikį aplinkai, identifikuojamas kaip labai didelį susirūpinimą kelianti medžiaga pagal Reglamento (EB) Nr. 1907/2006 57 straipsnio f punktą.
            
            
               2.   1 dalyje nurodyta medžiaga įtraukiama į Reglamento (EB) Nr. 1907/2006 59 straipsnio 1 dalyje nurodytą kandidatinį sąrašą, kurio skiltyje „Įtraukimo priežastis“ įrašoma: „ardanti endokrininę sistemą (57 straipsnio f punktas – aplinka)“.
            
         
         
            2 straipsnis
            Šis sprendimas skirtas Europos cheminių medžiagų agentūrai.
         
         
            Priimta Briuselyje 2018 m. gruodžio 14 d.
            
               
                  Komisijos vardu
               
               Elżbieta BIEŃKOWSKA
               
                  Komisijos narė
               
            
         
         
            (1)  OL L 396, 2006 12 30, p. 1.
         
            (2)  http://echa.europa.eu/role-of-the-member-state-committee-in-the-authorisation-process/svhc-opinions-of-the-member-state-committee
         
            (3)  WHO/IPCS, 2002 m. Visuotinis su endokrininę sistemą ardančiomis medžiagomis susijusios mokslinės pažangos vertinimas (angl. Global Assessment of the State-of-the-science of Endocrine Disruptors). WHO/IPCS/EDC/02.2, paskelbta adresu http://www.who.int/ipcs/publications/new_issues/endocrine_disruptors/en/.